Document ID: 32014R0709

NARIADENIE KOMISIE (EÚ) č. 709/2014
z 20. júna 2014,
ktorým sa mení nariadenie (ES) č. 152/2009, pokiaľ ide o stanovenie obsahu dioxínov a polychlórovaných bifenylov
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 11 ods. 4,
keďže:
(1)
Nariadenie Komisie (ES) č. 152/2009 (2) obsahuje metódy stanovenia obsahu polychlórovaných dibenzo-p-dioxínov (PCDD), polychlórovaných dibenzofuránov (PCDF) a dioxínom podobných polychlórovaných bifenylov (PCB) v krmivách.
(2)
Mali by sa stanoviť požiadavky týkajúce sa vysoko výkonných skríningových metód na identifikáciu vzoriek s významným obsahom PCDD/F a dioxínom podobných PCB (prednostne by sa mali vyberať vzorky s prekročenými akčnými prahovými hodnotami a mal by byť zabezpečený výber vzoriek s prekročenými najvyššími prípustnými obsahmi). Pokiaľ ide o najvyššie prípustné obsahy, miera falošne vyhovujúcich výsledkov by mala byť v prípade uvedených skríningových metód pod 5 %.
(3)
Ak výsledky dosiahnuté skríningovou metódou prekračujú medznú hodnotu, pôvodná vzorka by sa mala analyzovať prostredníctvom metódy, ktorá umožnuje identifikáciu a stanovenie množstva PCDD/F a dioxínom podobných PCB vo vzorke. Takéto metódy sa ďalej uvádzajú ako „potvrdzujúce metódy“. Technický pokrok a vývoj ukázali, že okrem plynovej chromatografie/hmotnostnej spektrometrie s vysokým rozlíšením (GC-HRMS) by sa malo povoliť aj používanie plynovej chromatografie/tandemovej hmotnostnej spektrometrie (GC-MS/MS) ako potvrdzujúcej metódy na kontrolu dodržiavania najvyššieho prípustného obsahu.
(4)
Zo skúseností s uplatňovaním súčasných pravidiel vyplýva, že je vhodné zmeniť súčasné ustanovenia, pokiaľ ide o potrebu dvojnásobnej analýzy, stanovenie súladu v prípade dvojnásobnej analýzy a požiadavku o prijateľnom rozdiele medzi hornou a dolnou medzou výsledkov.
(5)
Nariadenie (ES) č. 152/2009 by sa preto malo zodpovedajúcim spôsobom zmeniť.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Časť B prílohy V k nariadeniu (ES) č. 152/2009 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. júna 2014

Labels: 0
6